b'\n_START_ARTICLE_\nIlmal\xc3\xa4mmitys\n_START_PARAGRAPH_\nIlmal\xc3\xa4mmitys on l\xc3\xa4mm\xc3\xb6njakotapa, jossa huoneisiin puhalletaan l\xc3\xa4mmint\xc3\xa4 ilmaa. Ilma l\xc3\xa4mmitet\xc3\xa4\xc3\xa4n ilmanvaihtokoneessa tai erillisess\xc3\xa4 ilmal\xc3\xa4mmityskoneessa joko s\xc3\xa4hk\xc3\xb6ll\xc3\xa4, \xc3\xb6ljypolttimella, \xc3\xb6ljypolttimella vesikiertoisesti tai l\xc3\xa4mp\xc3\xb6pumpulla (joka voi olla vesikiertoinen sekin). Kauppakiinteist\xc3\xb6iss\xc3\xa4, joissa on paljon kylm\xc3\xa4- ja pakastetiloja, hy\xc3\xb6dynnet\xc3\xa4\xc3\xa4n kylm\xc3\xa4koneiden lauhdel\xc3\xa4mp\xc3\xb6\xc3\xa4 tulo- tai kiertoilman l\xc3\xa4mmitt\xc3\xa4miseen._NEWLINE_Ilmal\xc3\xa4mmityst\xc3\xa4 k\xc3\xa4ytet\xc3\xa4\xc3\xa4n nyky\xc3\xa4\xc3\xa4n l\xc3\xa4hinn\xc3\xa4 suurissa avoimissa halleissa (teollisuusrakennukset, isot kauppahallit). 1980-luvulla ilmal\xc3\xa4mmitysj\xc3\xa4rjestelmi\xc3\xa4 rakennettiin paljon omakoti- ja rivitaloasuntoihin._NEWLINE_Ilmal\xc3\xa4mmityksess\xc3\xa4 l\xc3\xa4mmin ilma tuodaan huoneisiin ilmanjakokanavien ja huoneisiin sijoitettujen venttiilien avulla. Venttiilit voidaan sijoittaa joko lattialle ikkunoiden eteen tai ikkunan vastaiselle sein\xc3\xa4lle. Lattialle sijoitetut venttiilit v\xc3\xa4hent\xc3\xa4v\xc3\xa4t ikkunoiden vedon tunnetta; ongelmaksi voi synty\xc3\xa4 hiekan ja pienien esineiden ajautuminen lattiaventtiiliin. Toimiva tuloilmaventtiilien sijoitus on my\xc3\xb6s ikkunan vastaiselle sein\xc3\xa4lle siten ett\xc3\xa4 ilmasuihku suuntautuu ikkunaa p\xc3\xa4in. Sopivan suuruisella nopeudella tuleva ilmavirta sekoittaa huoneilmaa niin ettei ikkunan edess\xc3\xa4 vedon tunnetta synny. Poistoilmaventtiili voidaan sijoittaa tuloilmaventtiilin viereen asuinhuoneessa n.30 cm:n et\xc3\xa4isyydelle. Tuloilman nopeus venttiilist\xc3\xa4 est\xc3\xa4\xc3\xa4 ilmaa imeytym\xc3\xa4st\xc3\xa4 heti vieress\xc3\xa4 olevaan poistoventtiiliin._NEWLINE_Ilmal\xc3\xa4mmityksen yhteyteen voidaan liitt\xc3\xa4\xc3\xa4 my\xc3\xb6s ilman j\xc3\xa4\xc3\xa4hdytys ja kostutus (jolloin on kyse ilmastoinnista)._NEWLINE_Kodin ilmal\xc3\xa4mmitys tapahtuu nyky\xc3\xa4\xc3\xa4n yh\xc3\xa4 useammin my\xc3\xb6s ilmal\xc3\xa4mp\xc3\xb6pumpulla, jota ei ole kytketty ilmastointi\xc2\xadkanaviin lainkaan hy\xc3\xb6tysuhteen parantamiseksi. Sen sis\xc3\xa4yksikk\xc3\xb6 tuottaa l\xc3\xa4mp\xc3\xb6\xc3\xa4 pistem\xc3\xa4isesti suoraan huoneen sis\xc3\xa4ilmaan. T\xc3\xa4m\xc3\xa4n vuoksi sis\xc3\xa4yksik\xc3\xb6n huolellinen sijoitus l\xc3\xa4mmitett\xc3\xa4v\xc3\xa4n tilan keskeisimp\xc3\xa4\xc3\xa4n kohtaan on kriittist\xc3\xa4 toimivan l\xc3\xa4mmityksen toteuttamiseksi. Kes\xc3\xa4aikaan ilmal\xc3\xa4mp\xc3\xb6pumppu toimii k\xc3\xa4\xc3\xa4nteisesti viilentimen\xc3\xa4 ja tavallisena ilmastointilaitteena._NEWLINE_Ilmal\xc3\xa4mmitykseksi voitaneen laskea my\xc3\xb6s kiertoilmakojeilla tapahtuva tilojen l\xc3\xa4mmitys. Kiertoilmakojeissa on vesikiertoinen tai s\xc3\xa4hk\xc3\xb6l\xc3\xa4mmityspatteri, mink\xc3\xa4 l\xc3\xa4pi puhalletaan tilan ilmaa joka patterin vaikutuksesta l\xc3\xa4mpenee (tai j\xc3\xa4\xc3\xa4htyy, mik\xc3\xa4li kyseess\xc3\xa4 j\xc3\xa4\xc3\xa4hdytyskonvektori). Kiertoilmakojeita k\xc3\xa4ytet\xc3\xa4\xc3\xa4n usein tuulikaapeissa, joissa on hetkellinen suurehko l\xc3\xa4mm\xc3\xb6ntarve kun ovi avataan.'